KIRJALLINEN KYSYMYS P-3101/00 esittäjä(t): Daniel Hannan (PPE-DE) komissiolle. Talousarvion kohta B3-301.



Virallinen lehti nro 163 E , 06/06/2001 s. 0034 - 0035



KIRJALLINEN KYSYMYS P-3101/00 esittäjä(t): Daniel Hannan (PPE-DE) komissiolle (26. syyskuuta 2000) Aihe: Talousarvion kohta B3-301 Tiedotuspisteiden rahoitukseen tarkoitetun kohdan B3-301 summa nousee useisiin miljooniin puntiin vuodessa. Voiko komissio antaa parlamentille tietoja seuraavista: 1. Mikä on ollut rahoituksen luonne vuodesta 1997 lähtien? 2. Mitä valvontatapaa on sovellettu näihin hankkeisiin? 3. Onko komissiolla näiden varojen käyttöä koskevia vuosikertomuksia, ovatko ne julkisia ja onko parlamentilla mahdollisuus tutustua niihin? 4. Mitä edellytyksiä on valvoa, että aineisto on tosiasioihin eikä mielipiteisiin perustuvaa, toisin sanoen sellaista, että sitä olisi käytetty Euroopan unionin ja sen kehityksen tai politiikan esittelyyn tietyssä valossa? 5. Onko jäsenvaltioissa koskaan käytetty varoja poliittisesti kiistanalaisten toimintojen tukemiseen, esimerkiksi kansanäänestyskampanjan yksipuoliseen tukemiseen? Viviane Redingin komission puolesta antama vastaus (7. joulukuuta 2000) 1. Vuodesta 1997 budjettikohdan B3-301 varoilla on tuettu tiedotuspisteiden avaamista ja toimintaa sekä niiden harjoittamaa tiedotusta. Tiedotuspisteitä on useilla tasoilla. Pääkaupunkeihin (Pariisi, Lissabon) on perustettu pisteitä, joiden taustalla on komission ja maan hallituksen yhteistyösopimus. Pisteet rahoitetaan kummankin perustajan antamalla yhtä suurella avustuksella. Alueidenvälisiä keskuksia perustetaan sosioekonomisesti tai maantieteellisesti ensisijaisille alueille (Tessaloniki, Napoli). Keskuksen vastaanottava rakenne allekirjoittaa komission kanssa sopimuksen, ja komissio myöntää vuosittain tukea keskuksen toimintaan. Paikallisia ja alueellisia keskuksia toimii olemassaolevien elinten yhteydessä. Näitä ovat Eurotiedon palvelupisteet, joita on yhteensä 128 jäsenvaltioiden tärkeimmissä kaupungeissa, ja maaseututietokeskukset, joita on yhteensä 130 kaupunkialueiden ulkopuolella. Komissio myöntää näille sopimuksen perusteella vuosittaista tukea, joka on keskimäärin 2025 % keskusten budjetista. Lisäksi on vielä Eurooppa-talojen kansainvälisen liiton ja Eurooppa-liikkeen laajat verkostot. Eurooppa-talojen kansainvälinen liitto saa tukea eri puolella Eurooppaa sijaitsevien verkostoon kuuluvien Eurooppa-talojen kanssa järjestettäviin tiedotusseminaareihin ja muuhun toimintaan. Eurooppa-liike järjestää useissa Euroopan maissa sijaitsevien kansallisten jaostojensa kautta lukuisia tiedotus- ja muita toimia, jotka liittyvät unionin harjoittamaan politiikkaan. Vuodesta 1997 kaikki toimet on suunniteltu vuosittain, ja suunnitelmasta päätetään esimerkiksi Eurooppa-talojen kansainvälisen liiton osalta sen jälkeen, kun komission edustustoja kyseisissä jäsenvaltioissa on kuultu. 2. Paikallisten, alueellisten, alueidenvälisten ja valtakunnallisten tiedotuspisteiden on sopimuksen mukaan jätettävä komissiolle vuosittain yksityiskohtainen raportti toiminnastaan. Tuen uusiminen seuraavalle vuodelle edellyttää edellistä vuotta koskevan raportin hyväksymistä. Ulkopuolisilta tiedotusverkoilta vaaditaan seikkaperäinen raportti jokaisesta rahoitetusta toimesta. Hiljattain on kehitetty seurantajärjestelmä, jolla voidaan tarkkailla ja arvioida jatkuvasti ja avoimesti tiedotuspisteen toimia. 3. Budjettikohdan B3-301 täytäntöönpanoon liittyvät numerotiedot kirjataan vuosittain kuluneen varainhoitovuoden tulostiliin. Komissio ei laadi erillistä raporttia kohdasta myönnettyjen varojen käytöstä. 4. ja 5. Tiedotuspisteet kuuluvat vastaanottaviin rakenteisiin, jotka ovat komissiosta riippumattomia. Komissio ei vastaa tiedotuspisteiden levittämästä tiedosta eikä niiden hallinnosta, lukuun ottamatta pääkaupunkeihin (Pariisi ja Lissabon) perustettuja suuria keskuksia. Komission ja vastaanottavan organisaation allekirjoittaman sopimuksen 11 artiklassa todetaan, että sopimuspuoli toimii omissa nimissään ja kantaa täyden vastuun yleisölle suunnatusta tiedotuksesta. Kyseessä on toissijaisuusperiaatteen mukainen hajautettu tiedottaminen.